FI Euroopan unionin virallinen lehti C 45/1

KOMISSION LAUSUNTO,

annettu 11 päivänä helmikuuta 2011,

Euroopan parlamentin ja neuvoston direktiivin 98/37/EY 7 artiklan soveltamisesta Alankomaiden viranomaisten määräämään Intratuin-merkkistä, tyyppiä 07426 olevaa sähkökäyttöistä ruohonleikkuria koskevaan kieltotoimenpiteeseen MD-2009-156

(ETA:n kannalta merkityksellinen teksti)

2011/C 45/01

1. Alankomaiden viranomaisten ilmoitus

Koneita koskevan jäsenvaltioiden lainsäädännön lähentämisestä annetun Euroopan parlamentin ja neuvoston direktiivin 98/37/EY (1) (jota sovellettiin 29. joulukuuta 2009 saakka) 2 artiklan 1 kohdassa säädetään, että jäsenvaltioiden on toteutettava kaikki tarvittavat toimenpiteet sen varmistamiseksi, että direktiivin soveltamisalaan kuuluvat koneet voidaan saattaa markkinoille ja ottaa käyttöön ainoastaan, jos ne eivät vaaranna ihmisten, ja joissain tapauksissa kotieläinten, terveyttä ja turvallisuutta eivätkä omaisuutta silloin, kun ne asennetaan ja huolletaan asianmukaisesti ja kun niitä käytetään niille suunniteltuun tarkoitukseen.

Direktiivin 7 artiklan 1 kohdassa säädetään, että jos jäsenvaltio toteaa, että koneet, joissa on CE-merkintä ja joita käytetään suunnitellun tarkoituksen mukaisesti, ovat omiaan vaarantamaan ihmisten ja joissain tapauksissa kotieläinten tai omaisuuden turvallisuuden, sen on toteutettava tarvittavat toimenpiteet koneiden poistamiseksi markkinoilta, niiden markkinoille saattamisen, käyttöön ottamisen tai käytön kieltämiseksi taikka niiden vapaan liikkuvuuden rajoittamiseksi. Jäsenvaltion on ilmoitettava komissiolle viipymättä tällaisista toimenpiteistä ja perusteltava päätöksensä.

Alankomaiden viranomaiset ilmoittivat 3. syyskuuta 2009 Euroopan komissiolle kieltotoimenpiteestä, joka koskee Intratuin-merkkisen, tyyppiä 07426 olevan sähkökäyttöisen ruohonleikkurin saattamista markkinoille. Koneen valmistaja oli YAT Electrical Appliance Co., Kiina, ja sen oli saattanut EU:n markkinoille Intratuin Trade & Logistics, PO Box 228, 3440 AE Woerden, Alankomaat.

Euroopan komissiolle toimitettu asiakirja-aineisto sisälsi seuraavat asiakirjat:

— TÜV Rheinlandin antama GS-todistus N:o S 50121261, joka liittyy tyyppiä YT5124AB olevaan sähkökäyttöiseen ruohonleikkuriin ja joka on myönnetty yritykselle YAT Electrical Appliance Co., Ltd, North Shiwei Road, Yuxin Town, South Lake Zone, 314009, Jiaxing, Zheijang, Kiina;

— TÜV Rheinlandin saman ruohonleikkurityypin osalta antama todistus N:o AM 50121263 0001 konedirektiivin vaatimusten mukaisuudesta;

— myyntisopimus SC0903028, jonka on antanut YAT Electrical Appliance Co., Ltd. 23-25 Maosheng Road, Lianghui Industrypark, Yuyao, Ningbo, Kiina ja jonka mukaan tuoteviitteet YT5124AB ja 07426 viittaavat samaan ruohonleikkurityyppiin.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide katsotaan perustelluksi, komissio ilmoittaa asiasta jäsenvaltioille, jotta ne voivat ryhtyä kyseisen laitteen suhteen asianmukaisiin toimiin niille 2 artiklan 1 kohdan mukaan kuuluvien velvollisuuksien mukaisesti.

2. Alankomaiden viranomaisten esittämät perustelut

Alankomaiden viranomaisten toteuttamaa toimenpidettä perusteltiin sillä, että kyseinen sähkökäyttöinen ruohonleikkuri ei ole seuraavassa lueteltujen direktiivin 98/37/EY liitteessä I vahvistettujen olennaisten terveys- ja turvallisuusvaatimusten mukainen. Viranomaiset viittasivat yhdenmukaistettuun eurooppalaiseen standardiin EN 60335-2-77:2000 – Sähkökäyttöiset koti- ja vastaavaan käyttöön tarkoitetut laitteet – Turvallisuus – Osa 2-77: Työnnettävien verkkokäyttöisten ruohonleikkureiden erityisvaatimukset, johon viitataan TÜV Rheinlandin antamassa GS-todistuksessa.

”1.3.3. Putoavista ja sinkoutuvista esineistä aiheutuvat vaarat ja 1.3.7 Liikkuvista osista aiheutuvien vaarojen torjunta Ruohonleikkuri aiheuttaa vammautumisen vaaran, koska pyörivän terän kotelo ulottuu pyörimiskehän alapuolelle vain 0,6 mm vaaditun 3 mm:n sijaan. Se saattaa johtaa vakaviin sinkoutuvista esineistä aiheutuviin vammoihin. 1.7.4. Ohjeet Käyttöohjeissa ei ollut tietoja ruohonleikkurin turvallisesta käytöstä viettävillä pinnoilla tai sen ajamisesta tai vetämisestä taaksepäin.”

3. Komission lausunto

Komissio kirjoitti 30. heinäkuuta 2010 Intratuinille, joka oli saattanut Intratuin 07426 -tyyppisen sähkökäyttöisen ruohonleikkurin EU:n markkinoille, ja pyysi yritystä toimittamaan Alankomaiden viranomaisten määräämää toimenpidettä koskevat huomautuksensa.

Komissio kirjoitti 30. heinäkuuta 2010 myös TÜV Rheinlandille, joka oli antanut vaatimustenmukaisuustodistukset tyyppiä YT5124AB olevalle sähkökäyttöiselle ruohonleikkurille, jonka väitettiin vastaavan Alankomaiden toimenpiteen kohteena olevaa tyypin 07426 sähkökäyttöistä ruohonleikkuria.

TÜV Rheinland vahvisti 12. elokuuta 2010 päivätyssä vastauksessaan, että se oli antanut tyypin YT5124AB sähkökäyttöistä ruohonleikkuria koskevat todistukset N:o S 50121261 ja AM 50121263 0001. TÜV Rheinland totesi, että sen testaamassa näytteessä ei ilmennyt Alankomaiden viranomaisten toteamia vaatimustenvastaisuuksia. Laitoksella ei lisäksi ollut tietoa Intratuin 07426 -tyyppisestä sähkökäyttöisestä ruohonleikkurista, eikä se voinut vahvistaa, viittaavatko viitteet YT5124AB and 07426 samaan tuotteeseen.

Intratuinilta ei tähän mennessä ole saatu vastausta.

Komissio panee merkille, etteivät Intratuin tai TÜV Rheinland kumpikaan ole vastustaneet Alankomaiden viranomaisten toteuttamaa toimenpidettä. YAT:n ja Intratuinin välisestä myyntisopimuksesta käy ilmi, että Intratuinille myytyjen sähkökäyttöisten ruohonleikkurien tunniste oli YT5124AB, jota TÜV Rheinlandin antamat todistukset N:o S 50121261 ja AM 50121263 0001 koskevat.

Saatavilla olevien asiakirjojen perusteella komissio katsoo Alankomaiden viranomaisten osoittaneen, ettei rajoitustoimenpiteen kohteena oleva kone täytä edellä mainittuja olennaisia terveys- ja turvallisuusvaatimuksia. Nämä vaatimustenvastaisuudet aiheuttavat vakavan vaaran laitteen käyttäjille.

Noudatettuaan vaadittua menettelyä komissio katsoo, että Alankomaiden viranomaisten toteuttama toimenpide on perusteltu.

Tehty Brysselissä 11 päivänä helmikuuta 2011. Komission puolesta Antonio TAJANI Varapuheenjohtaja

(1) EYVL L 207, 23.7.1998, s. 1.